Γιουτζένι Άντερσον

Η Χέλεν Γιουτζένι Μουρ-Άντερσον (αγγλ. Helen Eugenie Moore Anderson, 26 Μαΐου 1909 – 31 Μαρτίου 1997), γνωστή απλώς ως Γιουτζένι Άντερσον (εξελληνισμένα Ευγενία Άντερσον)Το αντίστοιχο λήμμα στη Νέα Ελληνική Εγκυκλοπαίδεια «Χ. Πάτση» ήταν Αμερικανίδα διπλωμάτης, η πρώτη γυναίκα που διορίσθηκε ποτέ ως πρεσβευτής των Ηνωμένων Πολιτειών Αμερικής σε ξένη χώρα.

Γεννήθηκε στο Αντέιρ της Άιοβα και ήταν ένα από τα πέντε παιδιά του Αιδεσιμώτατου Εζεκίαλ Μουρ, πάστορα των Μεθοδιστών, και της συζύγου του, της Φλοραμπέλ. Η Γιουτζένι εγγράφηκε στην περίφημη Σχολή Τζούλιαρντ της Νέας Υόρκης με σκοπό να γίνει κλασική πιανίστρια. Επίσης σπούδασε στο Κολέγιο Κάρλτον, στο Νόρθφηλντ (Μινεσότα), από το 1929 μέχρι το 1931. Εκεί γνώρισε τον Τζων Πηρς Άντερσον (John Pierce Anderson), τον οποίο παντρεύτηκε το 1929 και με τον οποίο απέκτησε δύο τέκνα, τον Χανς και την Τζοάννα.

Το ενδιαφέρον της Άντερσον για τα διεθνή ζητήματα το χρονολογούσε από ένα ταξίδι στην Ευρώπη το 1937, όπου στη Γερμανία είδε για πρώτη φορά ένα «ολοκληρωτικό κράτος σε δράση». Επιστρέφοντας στις ΗΠΑ μιλούσε συχνά στην Ένωση Γυναικών Ψηφοφόρων εναντίον των ισχυρών πολιτικών απομονωτισμού της εποχής.

Παρά το ότι η Άντερσον είχε συμμετάσχει στη δημιουργία του «Δημοκρατικού Κόμματος Αγροτών-Εργατών της Μινεσότα», το οποίο το 1948 αποσχίσθηκε από το εθνικό Δημοκρατικό Κόμμα, η ίδια υπεστήριξε εκείνο το έτος τον Δημοκρατικό Χούμπερτ Χάμφρυ στην υποψηφιότητά του για τη Γερουσία των ΗΠΑ. Από ευγνωμοσύνη για αυτή ακριβώς τη στήριξη, ο τότε Πρόεδρος των ΗΠΑ Χάρυ Τρούμαν αντάμειψε την Άντερσον το 1949 διορίζοντάς τη στη θέση του πρέσβεως των ΗΠΑ στο Βασίλειο της Δανίας, θέση την οποία εκείνη διετήρησε μέχρι το 1953. (Η πρώτη γυναίκα επικεφαλής διπλωματικής αποστολής των ΗΠΑ στην ιστορία ήταν η Ρουθ Μπράυαν Όουεν το 1933, επίσης στη Δανία, αλλά η Όουεν δεν έφερε τον βαθμό του πρέσβεως.). Η Άντερσον έγινε γνωστή στη Δανία, αποκαλούμενη κάποιες φορές «θεία Άντερσον» από τα ΜΜΕ. Η Άντερσον ήταν ισχυρή υπέρμαχος της «λαϊκής διπλωματίας», ενώ έμαθε και μιλούσε δημοσίως στη δανική γλώσσα. Η δημοφιλία της και το υψηλό προφίλ που διατηρούσε, τη διευκόλυναν να εξασκήσει κάποια πολιτική επιρροή: έπεισε τη Δανία να ενισχύσει τις δεσμεύσεις της στο NATO, ενίσχυσε τη Συνθήκη της Γροιλανδίας και το 1950 έγινε η πρώτη Αμερικανίδα γυναίκα που υπέγραψε ποτέ διεθνή συνθήκη, όταν υπέγραψε τη Συνθήκη Εμπορίου και Φιλίας ΗΠΑ-Δανίας. Μετά την παραίτησή της από την πρεσβευτική θέση το 1953, ο βασιλιάς Φρειδερίκος Θ΄ της Δανίας της απένειμε τον Μεγαλόσταυρο του Τάγματος του Ντάνεμπρογκ.

Αργότερα, επί προεδρίας του Τζον Φιτζέραλντ Κένεντι, η Άντερσον διορίσθηκε πρέσβειρα των ΗΠΑ στη Βουλγαρία (1962-1964). Με τον διορισμό αυτόν η Άντερσον έγινε η πρώτη γυναίκα που εκπροσώπησε τις ΗΠΑ ως πρέσβειρα σε χώρα του Ανατολικού Συνασπισμού (υπήρξε επίσης ο πρώτος Αμερικανός διπλωμάτης, ανεξαρτήτως φύλου, που μίλησε ποτέ στη βουλγαρική τηλεόραση και ραδιοφωνία). Την εποχή εκείνη η Άντερσον διαπραγματεύθηκε τη ρύθμιση βουλγαρικών χρεών προς τις ΗΠΑ από την εποχή του πολέμου.

Μετά και από αυτό, ο Πρόεδρος Λύντον Τζόνσον διόρισε την Άντερσον μέλος της αντιπροσωπείας των ΗΠΑ στον Οργανισμό Ηνωμένων Εθνών, χαρίζοντάς της μια ακόμα γυναικεία «πρωτιά»: η Άντερσον υπήρξε η πρώτη γυναίκα (ανεξαρτήτως εθνικότητας) στην ιστορία που παρεκάθησε σε συνεδρίαση του Συμβουλίου Ασφαλείας του ΟΗΕ.

Η Άντερσον συνταξιοδοτήθηκε από το Στέιτ Ντιπάρτμεντ τον Σεπτέμβριο του 1968. Απεβίωσε στη μικρή πόλη Ρεντ Γουίνγκ της Μινεσότα σε ηλικία 87 ετών.

Παραπομπές

Πηγές
 Το λήμμα «Άντερσον Ευγενία» στη Νέα Ελληνική Εγκυκλοπαίδεια «Χάρη Πάτση», τόμος 6, σελ. 17

 Εξωτερικοί σύνδεσμοι 

 Κινηματογραφημένη συνέντευξη της Άντερσον στις 7 Νοεμβρίου 1951
 Βιβλίο: Mrs. Ambassador: The Life and Politics of Eugenie Anderson

Κατηγορία:Πρέσβεις των Ηνωμένων Πολιτειών
Κατηγορία:Πρέσβεις στη Βουλγαρία
Κατηγορία:Μεθοδιστές